
























I PRIEDAS

PREPARATO CHARAKTERISTIKŲ SANTRAUKA

1.	VAISTINIO PREPARATO PAVADINIMAS

PREDNISOLONE Polfa 5 mg tabletės


2.	KOKYBINĖ IR KIEKYBINĖ SUDĖTIS

Vienoje tabletėje yra 5 mg prednizolono.
Pagalbinė medžiaga: laktozės monohidratas. Jos vienoje tabletėje yra 82,6 mg.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Tabletė.
Tabletės yra baltos ar beveik baltos, apvalios, apibus plokščios, vienoje pusėje įspausta [image: ].


4.	KLINIKINĖ INFORMACIJA

4.1	Terapinės indikacijos

Ligų, kai reikia sisteminio poveikio gliukokortikoidų, gydymas:
· sisteminių ligų (pvz., reumatoidinio artrito, jaunatvinio artrito, ankilozinio spondilito, sisteminės raudonosios vilkligės, sisteminio dermatomiozito);
· alerginių būklių (pvz., medikamentinės alergijos);
· kvėpavimo organų ligų (pvz., astmos);
· odos ligų (pvz., paprastosios pūslinės);
· kraujo sistemos ligų (pvz., idiopatinės trombocitopeninės purpuros, autoimuninės hemolizinės anemijos);
· virškinimo trakto ligų (pvz., opinio kolito, Krono ligos).

4.2	Dozavimas ir vartojimo metodas

Vaistinio preparato dozavimas nustatomas ir koreguojamas, atsižvelgiant į ligą ir paciento reakciją į vaistinį preparatą.
Kad gydomasis poveikis būtų tinkamas, dozė laipsniškai mažinama iki mažiausios veiksmingos dozės. Prieš numatomą vaistinio preparato vartojimo nutraukimą ją būtina mažinti laipsniškai.
Vartojant PREDNISOLONE Polfa, rekomenduojama laikytis natūralaus paros ritmo, todėl vaistinio preparato reikia skirti gerti vieną kartą per parą, geriausiai ryte. Kai kuriais atvejais gali prireikti per parą prednizolono vartoti dažniau.

Dozavimas

Suaugusiesiems
Paprastai per parą vartojama 5 – 60 mg prednizolono dozė. Didžiausia dozė - 250 mg.
Prednizolono dozė turi būti nustatoma individualiai, atsižvelgiant į ligos sunkumą ir organizmo atsaką.

Sisteminės ir jungiamojo audinio ligos
Reumatoidinis artritas: pradinė paros dozė yra 10-15 mg.
Jungiamojo audinio ligos: pradinė paros dozė yra 20-30 mg. 

Alerginės ir odos ligos: pradinė paros dozė yra 5-15 mg.

Kraujo ligos: ūmios leukemijos atveju pradinė paros dozė yra 15-60 mg, remisijai pasiekti gali prireikti didesnės dozės.

Kitos indikacijos
Prednizolono dozavimo ribos plačios. Taikant mažų dozių gliukokortikoidų terapiją, prednizolono paros dozė yra iki 10 mg. Dažniausiai skiriama 5 mg paros dozė. Dozė nustatoma individualiai ir keičiama, atsižvelgiant į ligos pobūdį ir sunkumo laipsnį bei į organizmo atsaką. Nėra absoliučios didžiausios dozės, tačiau didinant dozę padažnėja ir pasunkėja nepageidaujamas poveikis.
[bookmark: _Hlk510131853]
Vaikų populiacija
1-6 metų amžiaus vaikams
Ketvirtis suaugusiems žmonėms skirtos dozės.

7-11 metų amžiaus vaikams ir paaugliams
Pusė suaugusiems žmonėms skirtos dozės. 

12-17 metų amžiaus paaugliams
Trys ketvirčiai suaugusiems žmonėms skirtos dozės. 
[bookmark: _Hlk510132893]
Vartojimo metodas
Vartoti per burną. 

4.3	Kontraindikacijos

Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.
Sisteminė infekcinė liga, nebent skiriamas specifinis priešinfekcinis gydymas.
Skrandžio ir žarnyno opaligė.
Nustatyta sunki osteoporozė.
Pacientas sirgo sunkia psichikos liga.
Ūmi virusinė infekcija (pvz., juostinė ir paprastoji pūslelinė, vėjaraupiai).
HBsAg teigiamas lėtinis aktyvus hepatitas.
Liko maždaug 8 savaitės iki numatomo skiepijimo ar yra pirmos 2 savaitės po skiepijimo.
Nustatyta sisteminė parazitų sukelta liga.
Poliomielitas.
Po BCŽ skiepų atsiradęs limfadenitas.
Nustatyta uždaro ir (arba) atviro akies kampo glaukoma.
Kušingo sindromas. 
Aktyvi tuberkuliozė. 
Pirmasis nėštumo trimestras.

4.4	Specialūs įspėjimai ir atsargumo priemonės

Gydant grybelių sukeltą ligą amfotericinu B, kai kuriais atvejais prednizolono galima vartoti nepageidaujamam poveikiui mažinti, tačiau tokiu atveju gali pasireikšti stazinis širdies funkcijos nepakankamumas, sunki hipokalemija ir širdies raumens hipertrofija.
Jei pacientas, gydomas gliukokortikoidais, patiria ženklų stresą, reikia didinti greitai veikiančių gliukokortikoidų dozę. 
Gydymą staigiai nutraukus, gali pasireikšti antinksčių žievės funkcijos nepakankamumas, todėl prednizolono dozę būtina mažinti laipsniškai. 
Prednizolonas gali slėpti infekcinės ligos simptomus, slopinti imuninę reakciją bei organizmo atsparumą tam tikriems infekcinių ligų sukėlėjams. 
Vartojant vaistinio preparato, gali tapti pastebima slaptoji amebiazė. Prieš pradedant gliukokortikoidais gydyti pacientus, kurie neseniai grįžo iš tropinių kraštų, arba žmones, kurie pradėjo viduriuoti dėl nežinomos priežasties, būtina nustatyti, ar jie neserga 
Entamoeba histolytica sukelta liga.

Ilgai vartojant prednizolono, gali pasireikšti katarakta, glaukoma, kartu gali būti optinio nervo pažeidimas bei didėti antrinės virusų arba grybelių sukeliamos infekcinės ligos atsiradimo rizika.

Didelės prednizolono dozės gali didinti kraujospūdį, vandens ir natrio susilaikymą organizme bei skatinti kalio išsiskyrimą, todėl būtina valgyti maistą, kuriame mažiau natrio, bei papildomai vartoti kalio vaistinių preparatų.

Sklerodermos sukelta inkstų krizė 
Pacientams, sergantiems sistemine skleroze, vaistinį preparatą reikia skirti atsargiai, nes jiems vartojant 15 mg per parą ar didesnę prednizolono dozę dažniau nustatoma (galimai mirtina) sklerodermos sukelta inkstų krizė, kuriai būdinga hipertenzija ir sumažėjęs šlapimo išsiskyrimas. Todėl būtina reguliariai tikrinti kraujospūdį ir tirti inkstų funkciją (S-kreatinino koncentraciją). Įtariant inkstų krizę, reikia tinkamai kontroliuoti kraujospūdį.

Prednizolonas didina kalcio išsiskyrimą iš organizmo. 
Prednizolonu gydomus pacientus draudžiama skiepyti gyvąja virusų vakcina.
Jei vartojama neaktyvi virusų ar bakterijų vakcina, antikūnų kraujyje reikiamai nepadaugėja, nebent skiepijami pacientai, sergantys Adisono liga, kuriems gydyti skiriami gliukokortikoidai kaip hormonų pakeičiamieji vaistiniai preparatai.

Prednizolono vartojimą pacientams, sergantiems aktyvia tuberkuliozės forma, reikia riboti, tačiau pasireiškus žaibinei ar išsisėjusiai tuberkuliozės formai vaistinio preparato būtina vartoti tik kartu su vaistiniais preparatais nuo mikobakterijų.  
Prednizolono vartojančius pacientus, kurie serga slaptąja tuberkuliozės forma arba kurių tuberkulino testas yra teigiamas, būtina atidžiai sekti, kadangi didėja tuberkuliozės pasireiškimo rizika.
Jei gliukokortikoidais toks pacientas gydomas ilgai, būtina profilaktiškai vartoti vaistinių preparatų nuo mikobakterijų.  

Ilgalaikį gydymą nutraukus, pasireiškia gliukokortikoidų nutraukimo sindromas: karščiavimas, raumenų ir sąnarių skausmas, silpnumas. Tokių simptomų gali atsirasti net ir tuo atveju, jei antinksčių žievės funkcijos nepakankamumo nėra. 

Pacientams, sergantiems hipotiroidizmu ar kepenų ciroze, prednizolono poveikis būna daug stipresnis. Pastarojo vaistinio preparato būtina vartoti mažiausią veiksmingą dozę. Jei ją reikia mažinti, tai daryti reikia laipsniškai.

Prednizolono vartojimo laikotarpiu gali atsirasti psichikos sutrikimų: euforija, nemiga, greita nuotaikų kaita, sunki depresija arba psichozės simptomų. Pradėjus vartoti prednizolono, buvęs emocinis labilumas ar polinkis į psichikos sutrikimus gali stiprėti.

Žmonėms, kuriems yra hipoprotrombinemija, kartu su prednizolonu vartoti acetilsalicilo rūgšties reikia atsargiai.

Prednizolono būtina vartoti atsargiai, jei sergama nespecifiniu opiniu kolitu (tokiu atveju gresia perforacija), yra abscesas ar kitokia pūlinė infekcija, žarnų divertikuliozė, neseniai atlikta žarnų anastomozė, sergama aktyvia arba slaptąja virškinimo trakto opa, inkstų funkcijos nepakankamumu, arterine hipertenzija, osteoporoze, sunkiąja miastenija, diabetu, glaukoma, grybelių ar virusų sukelta infekcine liga, pasireiškė hiperlipidemija ir hipoalbuminemija, yra sutrikusi kepenų funkcija.
Jei pacientui, gydomam didelėmis prednizolono dozėmis, prakiūra virškinimo trakto opa, peritonito simptomai gali būti nestiprūs arba jų iš viso gali nebūti.

Kūdikius ir vaikus, ilgai gydytus prednizolonu, būtina nuolat sekti, kadangi yra augimo ir vystymosi sutrikimo rizika.

Kai kuriems vyrams gliukokortikoidai gali didinti arba mažinti spermijų kiekį ir judrumą. 

Kartais gliukokortikoidais, kaip pagalbiniais vaistiniais preparatais, galima gydyti kai kurias su ŽIV susijusias ligas, tačiau, atsižvelgiant į tai, kad gali pasireikšti sunki, vaistiniams preparatams atspari infekcinė liga arba navikas, ŽIV infekuotus pacientus arba AIDS sergančius asmenis pradėti gydyti gliukokortikoidais galima tik gerai apsvarsčius naudos ir žalos santykį.

Apie 20 % pacientų, gydytų didelėmis gliukokortikoidų dozėmis, gali išsivystyti „steroidinis diabetas“, kuris yra grįžtamas nutraukus gliukokortikoidų skyrimą.

Kortikosteroidai turėtų būti atsargiai skiriami pacientams, sergantiems akies herpes simplex infekcija, nes kyla ragenos perforacijos pavojus.

Pacientus reikia įspėti, kad jie vengtų kontaktų su asmenimis, sergančiais vėjaraupiais ir juostine
pūsleline (herpes zoster). Tokio kontakto atveju, jei neimunizuotas pacientas yra gydomas ar per paskutinius  tris mėnesius buvo gydomas sisteminio poveikio gliukokortikoidais, jam būtina pasyvi imunizacija varicella zoster imunoglobulinu. Imunizaciją reikia atlikti per 10 dienų po kontakto su sergančiuoju vėjaraupiais.

Atsargiai prednizoloną reikia vartoti kartu su metotreksatu (didėja hematologinės intoksikacijos pavojus), mifepristonu (mažėja gliukokortikoidų efektyvumas).
Tikėtina, kad kartu taikomas gydymas CYP3A inhibitoriais, įskaitant vaistinius preparatus, kurių sudėtyje yra kobicistato, padidins sisteminio šalutinio poveikio riziką. Tokio derinio turi būti vengiama, išskyrus atvejus, kai jo teikiama nauda viršija padidėjusią kortikosteroidų sisteminio nepageidaujamo poveikio riziką – tokiais atvejais pacientai turi būti stebimi dėl sisteminio kortikosteroidų šalutinio poveikio. 

Regėjimo sutrikimai 
Vartojant sisteminio ir lokalaus poveikio kortikosteroidų, gali pasireikšti regėjimo sutrikimų. Jeigu pacientui pasireiškia tokių simptomų, kaip miglotas matymas ar kitų regėjimo sutrikimų, reikėtų apsvarstyti, ar nereikėtų nusiųsti paciento oftalmologo konsultacijai, kad šis įvertintų galimas priežastis, nes tai gali būti katarakta, glaukoma arba retosios ligos, kaip antai centrinė serozinė chorioretinopatija (CSC), kurių atvejų buvo užregistruota pavartojus sisteminio ir lokalaus poveikio kortikosteroidų.

Šio vaistinio preparato negalima vartoti pacientams, kuriems nustatytas retas paveldimas sutrikimas – Lapp laktazės stygius arba gliukozės ir galaktozės malabsorbcija.

Gydymo nutraukimas
Jei pacientas vartojo daugiau kaip 10 mg prednizolono per parą ilgiau nei tris savaites, būtina laipsniškai mažinti dozę iki palaikomosios. Greitai dozę galima sumažinti iki fiziologinio lygmens, tačiau vėliau dozę būtina mažinti lėčiau.
Gydymą sisteminiais gliukokortikoidais reikia nutraukti palaipsniui, jeigu:
· buvo skirti kartotiniai gydymo kursai (ypač jei gydymas truko ilgiau nei tris savaites);
· trumpalaikis gydymas paskirtas nepraėjus metams po ilgalaikio;
· antinksčių žievės funkcija nuslopinta dėl kitų priežasčių;
· paros dozė buvo didesnė nei 40 mg;
· pacientas kartotinai vartojo vaistinio preparato vakarais;
· gydymas truko ilgiau kaip tris savaites.

Gydymą sisteminio poveikio gliukokortikoidais galima nutraukti staiga tik tuomet, jei jis truko ne ilgiau kaip tris savaites ir nėra ligos atsinaujinimo pavojaus, taip pat jei nėra nė vienos aukščiau išvardytos sąlygos.

Kortikosteroidai kūdikystės, vaikystės ir paauglystės laikotarpiu gali lėtinti augimą, toks poveikis gali neišnykti. Gydyti būtina minimalia doze, ji turi būti vartojama kiek įmanoma rečiau. Tam, kad pagumburio, hipofizės ir antinksčių sistemos bei augimo slopinimas būtų minimalus, jei įmanoma, kas antrą parą reikia vartoti vienkartinę dozę.

4.5	Sąveika su kitais vaistiniais preparatais ir kitokia sąveika 

Prednizolono vartojant kartu su nesteroidiniais vaistiniais preparatais nuo uždegimo, gali pasireikšti suminis poveikis. Kartu su prednizolonu vartojant alkoholio arba vaistinių preparatų nuo uždegimo, didėja virškinimo trakto opėjimo ir kraujavimo pavojus.

Jei kartu vartojama amfotericino B arba karboanhidrazės inhibitorių, gali pasireikšti hipokalemija, širdies raumens hipertrofija ir stazinis širdies funkcijos nepakankamumas. 
Kartu su prednizolonu vartojant paracetamolio, didėja natrio koncentracija kraujyje, atsiranda edemų, iš organizmo išsiskiria daugiau kalcio, todėl atsiranda hipokalcemijos ir osteoporozės rizika bei didėja kepenų funkcijos pažeidimo pavojus.

Jei kartu su prednizolonu vartojama anabolinių steroidų ar androgenų, gali atsirasti spuogų ar edemų.

Prednizolono vartojant kartu su M cholinoreceptorių blokatoriais, ypač atropinu, didėja akispūdis.    

Kartu vartojant antikoaguliantų (kumarino bei indandiono darinių, heparino, streptokinazės ir urokinazės), didėja virškinimo trakto opos atsiradimo ir kraujavimo pavojus, kai kuriems pacientams išvardytų vaistinių preparatų poveikis silpnėja, todėl jų dozė turi būti nustatoma, atsižvelgiant į protrombino laiką.

Psichikos sutrikimą, susijusį su prednizolono vartojimu, gali sunkinti tricikliai antidepresantai, todėl pastaraisiais vaistiniais preparatais šią komplikaciją gydyti draudžiama.

Prednizolonas mažina geriamųjų vaistinių preparatų nuo diabeto ir insulino poveikį, todėl gali prireikti koreguoti jų dozavimą.

Jei prednizolono vartojama kartu su antitiroidiniais vaistiniais preparatais arba skydliaukės hormonų preparatais, gali kisti jų poveikis skydliaukės funkcijai, todėl gali prireikti arba antitiroidinių ar skydliaukės hormonų dozę mažinti, arba jų vartojimą nutraukti.

Prednizolonas stiprina asparaginazės sukeliamą hiperglikemiją.

Geriamieji kontraceptikai, kuriuose yra estrogenų, gali keisti prednizolono metabolizmą ir mažinti jo jungimąsi prie plazmos baltymų, todėl prednizolono pusinės eliminacijos laikas ilgėja ir stiprėja veiksmingumas.

Vartojant širdį veikiančių glikozidų (rusmenės vaistinių preparatų), prednizolonas didina toksinį jų poveikį bei aritmijos atsiradimo riziką.

Prednizolonas stiprina diuretikų poveikį bei hipokalemiją.

Efedrinas gali stiprinti gliukokortikoidų metabolizmą, todėl gali prireikti koreguoti prednizolono dozę. 

Ilgai vartojant prednizolono, gali didėti folio rūgšties poreikis. 

Medžiagos, kurios indukuoja kepenų fermentus, slopina gliukokortikoidų veiksmingumą.   

Kartu vartojant prednizolono ir imunosupresantų, didėja infekcijos, limfomos ar kitokio kaulų čiulpų išvešėjimo atsiradimo rizika.

Prednizolonas greitina izoniazido metabolizmą kepenyse ir eliminaciją, vadinasi, plazmoje pastarojo koncentracija mažėja, todėl gali prireikti koreguoti jo dozę.

Prednizolonas greitina meksiletino metabolizmą ir mažina jo koncentraciją plazmoje. 

Vartojant prednizolono kartu su nedepoliarizuojančiais miorelaksantais, pasireiškia hipokalemija, stiprėja impulso perdavimo nervo ir raumens sinapsėje blokada, todėl ilgėja kvėpavimo slopinimas, galimas kvėpavimo raumenų paralyžius.

Nors salicilatų vartojant kartu su gliukokortikoidais (pvz., gydant artritą) gali pasireikšti suminis poveikis ir pastarųjų vaistinių preparatų dozę galima mažinti, tačiau gali prireikti didinti salicilatų dozę, kadangi prednizolonas skatina jų išsiskyrimą ir mažina koncentraciją kraujo plazmoje. Be to, vartojant šių vaistinių preparatų kartu, didėja virškinimo trakto opų ir kraujavimo iš jų pavojus.

Prednizolonas sulaiko organizme natrį, dėl to atsiranda edemų, kyla kraujospūdis. Vartojant šio vaistinio preparato, patariama valgyti maistą, kuriame yra mažiau natrio.

Jei pacientas vartoja imuninę sistemą slopinančias gliukokortikoidų dozes ir paskiepijamas gyvąja virusų vakcina, gali padidėti infekcinės ligos atsiradimo pavojus ir susilpnėti vakcinos veiksmingumas, be to, antikūnų, atsirandančių kaip reakcijos į vakcinaciją, kiekis mažėja. Jei prednizolono vartojimo laikotarpiu pacientas vakcinuojamas kitokia vakcina, didėja neurologinių komplikacijų pavojus ir mažėja antikūnų proliferacija.

Sunkiąja miastenija sergantiems pacientams, kuriems gliukokortikoidų skiriama kartu su cholinesterazės inhibitoriais, gali atsirasti raumenų silpnumas. 

Vaistiniai preparatai, slopinantys CYP3A4, pvz., klaritromicinas, eritromicinas, itrakonazolas, ketokonazolas ir troleandomicinas, didina metilprednizolono koncentraciją plazmoje ir lėtina jo eliminaciją, todėl gali stiprėti ir gydomasis, ir nepageidaujamas prednizolono poveikis. 

Ilgalaikis gydymas gliukokortikoidais gali mažinti somatotropino efektyvumą. 

Fermentų aktyvumą skatinantys vaistiniai preparatai, pvz., barbitūratai, fenitoinas, primidonas, rifampicinas, silpnina gliukokortikoidų poveikį. 

Kortikosteroidai gali sukelti kartu vartojamo prazikvantelio koncentracijos sumažėjimą kraujo serume.

Kartu vartojami AKF inhibitoriai padidina kraujo forminių elementų skaičiaus pakitimų pavojų.

Kartu vartojami chorochinas, hidrochlorochinas, meflochinas padidina miopatijos ir kardiomiopatijos pavojų.

Prednizolonas, vartojant kartu su ciklosporinu, gali sukelti jo koncentracijos kraujo serume padidėjimą ir didinti traukulių atsiradimo pavojų.

4.6	Vaisingumas, nėštumo ir žindymo laikotarpis 

Tinkamų ir kontroliuojamų tyrimų su moterimis neatlikta. 
Tyrimais su gyvūnais nustatyta, kad gliukokortikoidai dažniau sukelia placentos funkcijos nepakankamumą, vaisiaus gomurio nesuaugimą, slopina vaisiaus augimą, patelėms dažniau įvyksta persileidimas.

Ar kortikosteroidai sukelia teratogeninį poveikį žmogui, nenustatyta, tačiau yra duomenų, kad moterims, nėštumo laikotarpiu vartojančioms gliukokortikoidų, didėja placentos funkcijos nepakankamumo pavojus, vaisius gali žūti arba gimęs naujagimis sveria per mažai.

Vaisingo amžiaus arba nėščia moteris sisteminio poveikio gliukokortikoidų vartoti gali tik tuo atveju, jei manoma, kad norimas poveikis bus didesnis už galimą žalą vaisiui.
Manoma, kad vartojant mažesnę kaip 5 mg prednizolono dozę nepageidaujamo poveikio vaisiui nepasireiškia, tačiau pastebėta, kad didesnės dozės gali slopinti vaisiaus augimo arba hormonus išskiriančių antinksčių endokrininių liaukų funkciją. 

Jei žindyvei gliukokortikoidų būtina vartoti ilgai, kūdikio žindymą rekomenduojama nutraukti.  

4.7	Poveikis gebėjimui vairuoti ir valdyti mechanizmus

PREDNISOLONE Polfa gebėjimą vairuoti ir valdyti mechanizmus veikia vidutiniškai.
Vaistinis preparatas gali sukelti tam tikrą nepageidaujamą poveikį: traukulius, galvos skausmą ir sukimąsi, regos sutrikimą (matoma lyg per miglą), daiktų dvejinimąsi, psichikos sutrikimą.
Tokiu atveju pacientams negalima dirbti darbo, reikalaujančio psichinės ir fizinės įtampos.

4.8	Nepageidaujamas poveikis

Trumpai vartojant prednizolono, kaip ir kitokių gliukokortikoidų, tik labai retais atvejais pasireiškia nepageidaujamas poveikis.

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1000 iki < 1/100), retas (nuo ≥ 1/10000 iki < 1/1000), labai retas (< 1/10000) ir nežinomas (negali būti apskaičiuotas pagal turimus duomenis).

Skeleto, raumenų ir jungiamojo audinio sutrikimai 
Dažnis nežinomas. Raumenų silpnumas, steroidinė miopatija (ji dažnesnė moterims, paprastai prasideda peties sąnario srityje ir plinta į proksimalinius peties ir rankų raumenis, retais atvejais – į kvėpavimo raumenis), sumažėjusi raumenų masė, osteoporozė, kompresinis stuburo slankstelių, patologinis ilgųjų kaulų lūžis, aseptinė šlaunikaulio galvutės arba žastikaulio galvutės nekrozė. 

Virškinimo trakto sutrikimai
Dažnis nežinomas. Skrandžio arba žarnų opa ir jos komplikacijos: prakiurimas ir kraujavimas, storosios ir (ar) plonosios žarnos prakiurimas, ypač tuo atveju, jei sergama žarnų uždegimu, pankreatitas, vidurių pūtimas, opinis ezofagitas, virškinimo sutrikimas, padidėjęs apetitas.

Odos ir poodinio audinio sutrikimai 
Dažnis nežinomas. Atrofinės strijos, spuogai, eritema, alerginis dermatitas, dilgėlinė ir vazomotorinė edema, padidėjęs prakaitavimas, pablogėjęs žaizdų gijimas, odos išplonėjimas, ekchimozės ir eksudacija. 

Nervų sistemos sutrikimai
Dažnis nežinomas. Padidėjęs intrakranialinis spaudimas ir regos nervo disko edema (galvos smegenų auglio simptomas, dažniausiai būna vaikams, pernelyg greitai sumažinus gliukokortikoido dozę), 
kartu pasireiškia galvos skausmas, sutrinka rega (matoma lyg per miglą arba daiktai dvejinasi), atsiranda traukulių, galvos sukimasis.

Psichikos sutrikimai 
Dažnis nežinomas. Apetito pokyčiai, nervingumas, miego sutrikimai. Depresija, euforija, konfuzija, psichozė, nuotaikų kaita, demencija. Psichinė priklausomybė. 

Lytinės sistemos ir krūties sutrikimai 
Dažnis nežinomas. Menstruacijų sutrikimas. Erekcijos sutrikimas.

Endokrininiai sutrikimai 
Dažnis nežinomas. Antrinis antinksčių žievės ir hipofizės funkcijos nepakankamumas, ypač pasireiškus stresui (pvz., ligos, traumos, operacijos atveju), Kušingo sindromas, hirsutizmas, slaptasis diabetas, didėja poreikis insulinui bei cukraus kiekį kraujyje mažinantiems vaistiniams preparatams, mažėja angliavandenių toleravimas, sulėtėjęs vaikų augimas.

Akių sutrikimai 
Dažnis nežinomas. Gali pasireikšti subkapsulinė lęšiuko katarakta (2,5 – 60  pacientų), tačiau daugelis tyrimų rodo, kad tokia katarakta atsiranda tik vaikams. Nutraukus gydymą, ji gali praeiti, tačiau kartais prireikia chirurginės operacijos.
Gali padidėti akispūdis, atsirasti glaukoma (paprastai gliukokortikoidų vartojant ne trumpiau kaip vienerius metus), egzoftalmija. 
Miglotas matymas (taip pat žr. 4.4 skyrių).

Metabolizmo ir mitybos sutrikimai
Dažnis nežinomas. Sutrikęs azoto balansas (jis tampa neigiamas), hiperglikemija, gliukozurija.
Organizme susilaiko natris, skysčiai, išsiskiria kalis ir pasireiškia hipokaleminė alkalozė.

Širdies sutrikimai
Dažnis nežinomas. Stazinis širdies funkcijos nepakankamumas. Bradikardija*. 
[bookmark: _Hlk69752679](* vartojant didelėmis dozėmis).

Kraujagyslių sutrikimai 
Dažnis nežinomas. Tromboembolija. Hipertenzija.

Imuninės sistemos sutrikimai 
Dažnis nežinomas. Anafilaksinė arba padidėjusio jautrumo reakcija.

Bendrieji sutrikimai ir vartojimo vietos pažeidimai
Dažnis nežinomas. Svorio kritimas, bendrasis negalavimas, miego sutrikimas.

Tyrimai
Dažnis nežinomas. Kraujo pokyčiai: Leukocitozė (daugiau kaip 20000 mm3), trombocitozė arba trombocitopenija, sumažėjęs limfocitų ir monocitų kiekis, hiperglikemija, gliukozurija, hiperkalcemija, padidėjęs bendro cholesterolio, trigliceridų ir LDL kiekis, sumažėjusi 17-hidroksisteroidų ir 17-ketosteroidų koncentracija šlapime.
Kitokie tyrimai: Naudojant radioizotopu žymėtą Tc99 (technecį), nustatyta, kad kaulų ir smegenų auglio audinyje jo pasisavinimas sumažėja. Be to, sumažėja radioaktyviojo izotopo I123 ir I 131 pasisavinimas skydliaukės audinyje.

Inkstų ir šlapimo takų sutrikimai
Dažnis nežinomas. Sklerodermos sukelta inkstų krizė* 
*Sklerodermos sukelta inkstų krizė 
Sklerodermos sukeltos inkstų krizės pasireiškimo tikimybė skirtingose populiacijos grupėse yra nevienoda. Didžiausia rizika nustatyta pacientams, sergantiems išplitusia sistemine skleroze. Mažiausia rizika kyla pacientams, sergantiems ribota sistemine skleroze (2 %) ir jaunatvine sistemine skleroze (1 %).
Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros specialistai turi pranešti apie bet kokias įtariamas nepageidaujamas reakcijas, užpildę interneto svetainėje http://www.vvkt.lt/ esančią formą, ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT 09120 Vilnius), faksu (nemokamu fakso numeriu (8 800) 20 131), elektroniniu paštu (adresu NepageidaujamaR@vvkt.lt), per interneto svetainę (adresu http://www.vvkt.lt).

4.9	Perdozavimas

Paprastai net labai didelės gliukokortikoidų dozės ūminio perdozavimo simptomų nesukelia. 
Jų vartojant ilgai, atsiranda daug charakteringų pokyčių, sukeltų didelio antinksčių hormonų aktyvumo, įskaitant psichikos sutrikimą, riebalų kaupimosi audiniuose sutrikimą, skysčio susilaikymą organizme, kūno svorio didėjimą, hirsutizmą, spuogų, odos strijos atsiradimą, kraujo spaudimo padidėjimą, imuninės sistemos sutrikimą, osteoporozę, pepsinę opą.
Ūmiai perdozavus vaistinio preparato, reikia plauti skrandį arba sukelti vėmimą. Specifinio priešnuodžio nėra. Būtina palaikyti gyvybei svarbias funkcijas. 


5.	FARMAKOLOGINĖS SAVYBĖS

5.1	Farmakodinaminės savybės 

Farmakoterapinė grupė – sistemiškai veikiantys kortikosteroidai, ATC kodas – H02AB06.

Uždegimą slopinantis poveikis
Prednizolonas yra sintetinis gliukokortikoidas, stipriai slopinantis uždegimą.
Nustatyta, kad 5 mg prednizolono sukelia tokį patį poveikį kaip 4 mg metilprednizolono ar triamcinolono, 0,75 mg deksametazono, 0,6 mg betametazono arba 20 mg hidrokortizono.
Prednizolonas sukelia 60  tokio mineralkortikosteroidams būdingo poveikio, kurį sukelia  hidrokortizonas. 

Prednizolonas slopina uždegimo sukeltus simptomus, tačiau jų atsiradimo priežasties neveikia.
Prednizolonas slopina makrofagų, leukocitų ir kitų ląstelių patekimą į uždegimo vietą. Jis slopina fagocitozę, lizosomų fermentų išsiskyrimą ir sintezę, makrofagų kaupimąsi, sintezę ir (arba) išsiskyrimą kai kurių cheminių uždegimo mediatorių, slopina kapiliarų išsiplėtimą ir laidumą bei leukocitų adheziją prie kapiliarų endotelio, slopina leukocitų migraciją ir mažina edemų atsiradimą. Prednizolonas skatina lipomodulino, kuris yra fosfolipazės A2 (fermento, atpalaiduojančio arachidono rūgštį iš fosfolipidų membranos ir slopinančio jos sintezę) inhibitorius, sintezę. 

Imunosupresinis poveikis
Šio poveikio mechanizmas dar nėra visiškai aiškus. Prednizolonas gali slopinti ląstelių imunines reakcijas bei specifinius mechanizmus, susijusius su imunine reakcija. Dėl vaistinio preparato poveikio mažėja T ląstelių, monocitų ir eozinofilų kiekis, slopinamas imunoglobulinų jungimasis su ląstelių receptoriais. T ląstelių blastogenezės slopinimas mažina interleukinų sintezę arba išsiskyrimą ir ankstyvąją imuninę reakciją. 

Poveikis vandens ir elektrolitų pusiausvyrai 
Prednizolonas veikia distaliniuose inkstų kanalėliuose, didina natrio reabsorbciją, skatina kalio bei vandenilio eliminaciją ir sulaiko vandenį. Poveikis katijonų pernešimui kitose ląstelėse, kuriose vyksta sekrecija, yra panašus. 
Prednizolonas daro poveikį, nors ir mažesnį, vandens ir elektrolitų išsiskyrimui pro storąją žarną, seilių liaukas ir su prakaitu. Dėl tokio jo poveikio indikacijos nesikeičia.

Kitoks poveikis
Prednizolonas slopina AKTH sekreciją hipofizėje, todėl slopinama kortikosteroidų ir androgenų sekrecija žievinėje antinksčių dalyje.
Inkstų žievinės dalies funkcijos nepakankamumo atsiradimas ir laikas, per kurį jis sunormalėja, daugiausia priklauso nuo gydymo trukmės, mažiau – nuo dozės, laiko ir vartojimo dažnio bei vaistinio preparato pusinės eliminacijos laiko. 

Vartojant 20 – 30 mg prednizolono paros dozę, antinksčių funkcijos nepakankamumas gali pasireikšti atitinkamai per 5 – 7 paras. Jei vartojama mažesnė dozė, jis gali atsirasti maždaug per 30 parų. Jei pacientas trumpai (ne ilgiau kaip 5 paras) vartojo didelę prednizolono dozę ir gydymą nutraukė, maždaug po savaitės antinksčių funkcija sunormalėja. 
Didelę prednizolono dozę vartojant ilgai, antinksčių funkcija tampa normali maždaug tik po metų, kai kuriems pacientams ji niekada nesunormalėja.

Prednizolonas stiprina baltymų katabolizmą ir indukuoja fermentus, kurie dalyvauja aminorūgščių metabolizme. Prednizolonas slopina limfoidinio, jungiamojo audinio, raumenų ir odos baltymų sintezę ir stiprina jų irimą. Ilgalaikis prednizolono vartojimas gali sukelti šių audinių atrofiją.

Kepenyse prednizolonas indukuoja gliukoneogenezę skatinančių fermentų aktyvumą, stimuliuoja baltymų katabolizmą, kuris pasireiškia dėl padidėjusio gliukoneogenezėje dalyvaujančių fermentų aktyvumo, ir slopina gliukozės panaudojimą periferiniuose audiniuose, todėl didėja gliukozės pasisavinimas organizme. 
Kepenyse susikaupia labai daug glikogeno, didėja gliukozės koncentracija kraujyje ir atsparumas insulinui. 

Prednizolonas skatina lipolizę ir iš riebalinio audinio riebalų rūgščių kaupimą, todėl plazmoje didėja riebalų rūgščių koncentracija. Ilgalaikis gliukokortikoido vartojimas gali sutrikdyti riebalų pasiskirstymą. 

Prednizolonas slopina kaulų formavimąsi ir skatina kaulų audinio rezorbciją, mažina kalcio koncentraciją plazmoje. Dėl pastarojo poveikio atsiranda antrinis prieskydinių liaukų funkcijos nepakankamumas ir kartu stimuliuojamas osteoklastų bei slopinamas osteoblastų vystymasis. 
Toks poveikis gali slopinti vaikų ir paauglių kaulų augimą ir bet kokio amžiaus žmonėms sukelti osteoporozę. Prednizolonas stiprina endogeninių ir egzogeninių katecholaminų sukeliamą poveikį.

5.2	Farmakokinetinės savybės 

Absorbcija
Išgerto prednizolono biologinis prieinamumas yra 70 – 90 . Didžiausia koncentracija plazmoje būna po 1-2 valandų. Maistas lėtina prednizolono absorbciją, tačiau nedaro poveikio bendram biologiniam prieinamumui. 

Pasiskirstymas 
Prednizolonas jungiasi prie plazmos baltymų, daugiausia globulinų, mažiau - prie albuminų. Manoma, kad gliukokortikoidai jungiasi prie plazmos globulinų dėl didelės traukos ir mažos gebos, prie albuminų – priešingai. Laisvosios frakcijos tariamasis pasiskirstymo tūris yra maždaug 1,5 l/kg kūno svorio.
Prednizolono prasiskverbia per placentą, mažiau kaip 1  pavartotos dozės patenka į motinos pieną.

Biotransformacija
Daugiausia prednizolonas metabolizuojamas kepenyse, mažiau – inkstuose. 

Eliminacija 
Neaktyvių metabolitų pavidalu prednizolonas eliminuojamas su šlapimu, nedidelė dalis – nepakitusia forma. Pusinės eliminacijos laikas plazmoje yra 2,1 – 3,5 valandos, audiniuose – 18 – 36 valandos.

5.3	Ikiklinikinių saugumo tyrimų duomenys

Ūminis toksinis poveikis
Prednizolono ūminio toksinio poveikio tyrimais su žiurkėmis nustatyta, kad LD50 (žuvo per 7 dienas) pasiekiamas davus vienkartinę 240 mg/kg kūno svorio dozę. 

Toksinis kartotinų dozių poveikis
Švirkščiant žiurkėms kasdien į pilvaplėvės ertmę 33 mg/kg kūno svorio 7-14 dienų, elektroniniu  mikroskopu matyti Langerhanso salelių pakitimai. Triušiams kepenų pažeidimą galima sukelti prednizolono duodant kasdien 2-3 mg/kg kūno svorio 2-4 savaites. Aprašomas toksinis poveikis audiniams, pasireiškiantis raumenų nekroze, atsiranda keletą savaičių duodant 0,5-5 mg/kg kūno svorio jūrų kiaulytėms ir 4 mg/kg kūno svorio šunims.

Genotoksinis ir kancerogeninis poveikis
Esamais gliukokortikoidų tyrimo duomenimis kliniškai reikšmingas genotoksinis poveikis neįrodytas. Prednizolono mutageninio poveikio galimybės tinkamai neištirtos, nors preliminarinių tyrimų duomenimis šis vaistinis preparatas gali veikti mutageniškai. 
Eksperimentiniams gyvūnams didelės kortikosteroidų dozės sukėlė apsigimimų - lūpos ir gomurio nesuaugimą. 
Ilgalaikių tyrimų su eksperimentiniais gyvūnais, susijusių su prednizolono kancerogeniniu poveikiu, nėra.

Toksinis poveikis dauginimosi funkcijai
Tyrimais su pelėmis, žiurkėnais ir triušiais nustatyta, kad prednizolonas gali sukelti gomurio nesuaugimą. Duodant prednizolono parenteraliai žiurkėms buvo nustatyta, kad dažniau atsirasdavo kaukolės, žandikaulio ir liežuvio defektų, intrauterinio augimo sutrikimų.
Kai didelės prednizolono dozės buvo vartojamos ilgai (30 mg per parą mažiausiai 4 savaites), nustatyti grįžtamojo pobūdžio spermatogenezės sutrikimai, kurie tęsėsi keletą mėnesių nustojus vartoti vaistinį preparatą.


6.	FARMACINĖ INFORMACIJA

6.1	Pagalbinių medžiagų sąrašas

Laktozės monohidratas
Bulvių krakmolas
Želatina
Magnio stearatas

6.2	Nesuderinamumas

Duomenys nebūtini.

6.3	Tinkamumo laikas

4 metai.

6.4	Specialios laikymo sąlygos

Laikyti ne aukštesnėje kaip 25 C temperatūroje. 
Laikyti gamintojo pakuotėje, kad vaistinis preparatas būtų apsaugotas nuo šviesos ir drėgmės.

6.5	Talpyklės pobūdis ir jos turinys

Oranžinio stiklo buteliukas, kuriame yra 30 tablečių.
Kartoninė dėžutė, kurioje yra stiklinis buteliukas ir pakuotės lapelis.
PVC/aliuminio folijos lizdinė plokštelė.
Kartono dėžutėje yra 20 tablečių.

6.6	Specialūs reikalavimai atliekoms tvarkyti 

Nesuvartotą vaistinį preparatą ar atliekas reikia tvarkyti laikantis vietinių reikalavimų 

7.	REGISTRUOTOJAS

Adamed Pharma S.A.
Pieńków, ul. M. Adamkiewicza 6A
05-152 Czosnów
Lenkija

8.	REGISTRACIJOS PAŽYMĖJIMO NUMERIS 

LT/1/95/2752/001


9.	REGISTRAVIMO / PERREGISTRAVIMO DATA

2011-12-21


10.	TEKSTO PERŽIŪROS DATA

2021 m. birželio 18 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt


























II PRIEDAS

REGISTRACIJOS SĄLYGOS

A. GAMINTOJAS, ATSAKINGAS UŽ SERIJŲ IŠLEIDIMĄ

B. TIEKIMO IR VARTOJIMO SĄLYGOS AR APRIBOJIMAI


A. 	GAMINTOJAS, ATSAKINGAS UŽ SERIJŲ IŠLEIDIMĄ

Gamintojo, atsakingo už serijų išleidimą, pavadinimas ir adresas

Adamed Pharma S.A.
Pieńków, ul. M. Adamkiewicza 6A
05-152 Czosnów
Lenkija


B.        TIEKIMO IR VARTOJIMO SĄLYGOS AR APRIBOJIMAI
Receptinis vaistinis preparatas.




























III PRIEDAS

ŽENKLINIMAS IR PAKUOTĖS LAPELIS
























A. ŽENKLINIMAS

INFORMACIJA ANT IŠORINĖS PAKUOTĖS

DĖŽUTĖ


1.	VAISTINIO PREPARATO PAVADINIMAS

PREDNISOLONE Polfa 5 mg tabletės
Prednizolonas


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Vienoje tabletėje yra 5 mg prednizolono.


3.	PAGALBINIŲ MEDŽIAGŲ SĄRAŠAS

Sudėtyje yra laktozės monohidrato.


4.	FARMACINĖ FORMA IR KIEKIS PAKUOTĖJE

20 tablečių
30 tablečių


5.	VARTOJIMO METODAS IR BŪDAS (-AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

Tinka iki mm MMMM


9.	SPECIALIOS LAIKYMO SĄLYGOS

Laikyti ne aukštesnėje kaip 25 C temperatūroje. 
Laikyti gamintojo pakuotėje, kad vaistas būtų apsaugotas nuo šviesos ir drėgmės.


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	 REGISTRUOTOJO PAVADINIMAS IR ADRESAS


Adamed Pharma S.A.
Pieńków, ul. M. Adamkiewicza 6A
05-152 Czosnów
Lenkija

12.	REGISTRACIJOS PAŽYMĖJIMO NUMERIS (-IAI) 

LT/1/95/2752/001


13.	SERIJOS NUMERIS 

Serija


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

PREDNISOLONE Polfa


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC: 
SN: 
NN: 



MINIMALI INFORMACIJA ANT MAŽŲ VIDINIŲ PAKUOČIŲ

BUTELIUKAS


1.	VAISTINIO PREPARATO PAVADINIMAS IR VARTOJIMO METODAS

PREDNISOLONE Polfa 5 mg tabletės
Prednizolonas

Vartoti per burną.


2.	VARTOJIMO METODAS

Prieš vartojimą perskaityti pakuotės lapelį. 


3.	TINKAMUMO LAIKAS

Tinka iki mm/MMMM


4.	SERIJOS NUMERIS

Serija


5.	KIEKIS (MASĖ, TŪRIS ARBA VIENETAI)

30 tablečių





MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ

1.	VAISTINIO PREPARATO PAVADINIMAS IR VARTOJIMO BŪDAS

PREDNISOLONE Polfa 5 mg tabletės
Prednizolonas


2.	REGISTRUOTOJO PAVADINIMAS

Adamed Pharma S.A.

3.	TINKAMUMO LAIKAS

Tinka iki mm/MMMM


4.	SERIJOS NUMERIS

Serija


5.	KITA




























































B. PAKUOTĖS LAPELIS

Pakuotės lapelis: informacija vartotojui

PREDNISOLONE Polfa 5 mg tabletės
prednizolonas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į  gydytoją arba vaistininką.


Apie ką rašoma šiame lapelyje?

1.	Kas yra PREDNISOLONE Polfa ir kam jis vartojamas
2.	Kas žinotina prieš vartojant PREDNISOLONE Polfa
3.	Kaip vartoti PREDNISOLONE Polfa 
4.	Galimas šalutinis poveikis
5.	Kaip laikyti PREDNISOLONE Polfa 
6.	Pakuotės turinys ir kita informacija


1.	Kas yra PREDNISOLONE Polfa ir kam jis vartojamas

Veiklioji PREDNISOLONE Polfa medžiaga prednizolonas priklauso uždegimą slopinančių vaistų, vadinamų gliukokortikoidais, grupei.

PREDNISOLONE Polfa gydomos toliau išvardytos ligos.
· Kai kurios sąnarių bei jungiamojo audinio ligos (pvz., reumatoidinis artritas, jaunatvinis artritas ir kt.).
· Alerginės būklės (pvz., medikamentinė alergija).
· Kvėpavimo organų ligos (pvz., astma).
· Odos ligos (pvz., paprastoji pūslinė).
· Kai kurios išbėrimais ar mažakraujyste pasireiškiančios kraujo ligos.
· Virškinimo trakto ligos (pvz., opinis kolitas, Krono liga).


2.	Kas žinotina prieš vartojant PREDNISOLONE Polfa

PREDNISOLONE Polfa vartoti negalima:
· jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje);
· jeigu sergate sunkia visame organizme išplitusia infekcine liga, nebent skiriamas specifinis gydymas;
· jeigu yra skrandžio ir žarnyno opaligė;
· jeigu yra sunki osteoporozė (kaulinio audinio masės sumažėjimas);
· jeigu sergate sunkia psichikos liga;
· jeigu yra virusinė infekcija (pvz., juostinė ir paprastoji pūslelinė, vėjaraupiai);
· jeigu yra tam tikras lėtinis aktyvus kepenų uždegimas;
· jeigu liko maždaug 8 savaitės iki numatomo skiepijimo ar yra pirmos 2 savaitės po skiepijimo;
· jeigu nustatyta sisteminė parazitų sukelta liga;
· jeigu sergate poliomielitu;
· jei po BCŽ skiepų patino ir tapo skausmingi limfmazgiai (pasireiškė limfadenitas);
· jeigu yra glaukoma (akispūdžio padidėjimas);
· jeigu yra sustiprėjusi antinksčių veikla (Kušingo sindromas); 
· jeigu sergate tuberkulioze;
· jeigu yra trys pirmieji nėštumo mėnesiai.

Įspėjimai ir atsargumo priemonės
Pasitarkite su gydytoju, pries pradėdami vartoti PREDNISOLONE Polfa, jeigu:
· grybelių sukelta liga gydoma amfotericinu B (gali atsirasti širdies sutrikimų);
· patiriate stresą (gali reikėti didinti vaisto dozę);
· atsiranda infekcinės ligos požymių (karščiavimas, gerklės skausmas ir kt.). PREDNISOLONE Polfa gali slopinti infekcijos požymius, be to, gydymo metu dėl imuninės sistemos slopinimo infekcijos rizika padidėja;
· viduriuojate;
· pablogėja rega ar atsiranda kitokių akių simptomų;
· planuojate skiepytis;
· sergate tuberkulioze;
· susilpnėjusi skydliaukės veikla ar sergate kepenų ciroze (gali tekti mažinti dozę);
· atsiranda psichikos sutrikimų (euforija, nemiga, greita nuotaikų kaita, sunki depresija, haliucinacijų);
· yra krešėjimo sutrikimų ir reikia vartoti acetilsalicilo rūgšties (aspirino);
· sergate nespecifiniu opiniu kolitu (uždegimu pasireiškiančia žarnyno liga), yra pūlinė infekcija, žarnų divertikuliozė („kišenių“ atsiradimas žarnyne), neseniai atlikta žarnų sujungimo operacija, sergama aktyvia arba slaptąja virškinimo trakto opa, yra inkstų funkcijos nepakankamumas, padidėjęs kraujospūdis, osteoporozė (kaulų masės sumažėjimas), sunkioji miastenija (raumenų silpnumu pasireiškianti liga), diabetas, glaukoma (akispūdžio padidėjimas), grybelių ar virusų sukelta infekcine liga, cukraus kiekio kraujyje padidėjimas, baltymo kiekio kraujyje sumažėjimas, kepenų veiklos sutrikimas;
· esate infekuotas ŽIV ar sergate AIDS;
· yra akių pūslelinė;
· vartojate metotreksato (imuninę sistemą slopinančio vaisto) ar mifepristono (vaisto abortui sukelti).
· jeigu pradėtumėte matyti lyg per miglą arba jums pasireikštų kitų regėjimo sutrikimų, kreipkitės į savo gydytoją. 
· skleroderma (t.p. žinoma kaip sisteminė sklerozė, autoimuninis sutrikimas), nes vartojant 15 mg per parą ar didesnes vaisto dozes gali padidėti sunkios komplikacijos, t. y. sklerodermos sukeltos inkstų krizės, rizika. Sklerodermos sukelta inkstų krizė pasireiškia padidėjusiu kraujospūdžiu ir sumažėjusiu šlapimo išsiskyrimu. Gydytojas gali Jums patarti reguliariai tikrintis kraujospūdį ir tirti šlapimą. 

Didelės prednizolono dozės gali didinti kraujospūdį, vandens ir natrio susilaikymą organizme bei skatinti kalio išsiskyrimą, todėl būtina valgyti maistą, kuriame mažiau natrio, bei papildomai vartoti kalio preparatų.

Prednizolonas didina kalcio išsiskyrimą iš organizmo. 

Gydymo prednizolonu negalima nutraukti staiga, nes gali atsirasti tokių simptomų kaip karščiavimas, raumenų ir sąnarių skausmas, silpnumas. Vykdykite gydytojo nurodymus.

Kai kuriems vyrams gliukokortikoidai gali didinti arba mažinti spermijų kiekį ir judrumą, todėl gali pakisti vaisingumas.

Jei vartojama didelė dozė, gali pasireikšti vadinamasis steroidinis diabetas (cukraus kiekio kraujyje padidėjimas), kuris, gydymą nutraukus, išnyksta.

Būtina vengti kontakto su asmenimis, sergančiais vėjaraupiais ir juostine pūsleline.

Vaikams ir paaugliams
Kūdikius ir vaikus, ilgai gydytus prednizolonu, būtina nuolat sekti, kadangi yra augimo ir vystymosi sutrikimo rizika.

Kiti vaistai ir PREDNISOLONE Polfa 
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Ypač svarbu pasakyti gydytojui arba vaistininkui, jei vartojama toliau išvardytų vaistų.
· Nesteroidiniai vaistai nuo uždegimo (skausmą, uždegimą ir karščiavimą mažinantys vaistai, pvz., ibuprofenas, diklofenakas).
· Amfotericinas B (vaistas nuo grybelių infekcijos).
· Acetazolamidas (vaistas nuo glaukomos ir epilepsijos).
· Paracetamolis (vaistas skausmui ir karščiavimui mažinti).
· Anaboliniai steroidai, testosteronas (jų vartojama sumažėjus raumenų masei ar sergant tam tikromis endokrinologinėmis ligonis).
· Atropinas (jo vartojama akių ligoms gydyti).
· Kraujo krešėjimą slopinantys vaistai.
· Antidepresantai.
· Geriamieji vaistai nuo diabeto ir insulinas.
· Vaistai nuo skydliaukės sutrikimų.
· Asparaginazė (vaistas nuo vėžio).
· Geriamieji kontraceptikai.
· Digoksinas (vaistas nuo širdies ligų).
· Šlapimo išsiskyrimą skatinantys vaistai (diuretikai).
· Efedrinas (jo vartojama kvėpavimo takų užgulimui mažinti bei anestezijos metu).
· Imuninę sistemą slopinantys vaistai, pvz., ciklosporinas (jo vartojama po organo persodinimo).
· Izoniazidas (vaistas nuo tuberkuliozės).
· Meksiletinas (vaistas nuo širdies ritmo sutrikimo). 
· Raumenis atpalaiduojantys vaistai.
· Aspirinas.
· Skiepai.
· Vaistai nuo sunkiosios miastenijos (raumenų silpnumu pasireiškiančios ligos).
· Vaistai nuo grybelių infekcijos (itrakonazolas, ketokonazolas ir troleandomicinas).
· Vaistai nuo bakterijų infekcijos (klaritromicinas, eritromicinas, rifampicinas).
· Somatotropinas (jo vartojama augimui skatinti).
· Vaistai nuo epilepsijos (fenobarbitalis, fenitoinas, primidonas).
· Prazikvantelis (vaistas nuo kirmėlių).
· AKF inhibitoriai, pvz., kaptoprilis, enalaprilis (vaistai nuo didelio kraujospūdžio ir kitų širdies sutrikimų).
· Vaistai nuo maliarijos, pvz., chlorokvinas.

Vartojant kai kuriuos vaistus, gali sustiprėti PREDNISOLONE Polfa poveikis. Jeigu vartojate tam tikrus vaistus (įskaitant kai kuriuos vaistus nuo ŽIV, pvz., ritonavirą, kobicistatą), Jūsų gydytojas gali atidžiai stebėti Jūsų būklę.

PREDNISOLONE Polfa vartojimas su maistu, gėrimais ir alkoholiu
Vaistą reikia vartoti valgio metu. Gydymo metu nerekomenduojama piktnaudžiauti alkoholiu.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju.
 
Pirmaisiais trimis nėštumo mėnesiais šio vaisto vartoti draudžiama, vėliau jo galima vartoti tik gydytojo leidimu.
Ar gydymo šiuo vaistu metu galima maitinti krūtimi, nuspręs gydytojas.

Vairavimas ir mechanizmų valdymas

PREDNISOLONE Polfa gebėjimą vairuoti ir valdyti mechanizmus veikia vidutiniškai.
Vaistas gali sukelti tam tikrą šalutinį poveikį: traukulius, galvos skausmą ir sukimąsi, regos sutrikimą (matoma lyg per miglą), dvejinimąsi, haliucinacijų. Jei atsiranda toks poveikis, vairuoti ir valdyti mechanizmų negalima.

PREDNISOLONE Polfa sudėtyje yra laktozės.
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti PREDNISOLONE Polfa

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Vaisto dozavimas nustatomas ir koreguojamas, atsižvelgiant į ligos rūšį ir paciento reakciją į vaistą.
Vartojant PREDNISOLONE Polfa, rekomenduojama laikytis natūralaus paros ritmo, todėl vaisto reikia gerti vieną kartą per parą, geriausiai ryte. Kai kuriais atvejais gali prireikti per parą prednizolono vartoti dažniau.

Suaugusiesiems
Paprastai per parą vartojama 5 – 60 mg prednizolono dozė. Didžiausia dozė - 250 mg. Gydytojas gali skirti ir kitokią dozę nei čia nurodyta.

Vartojimas vaikams ir paaugliams
1-6 metų amžiaus vaikams
Ketvirtis suaugusiems žmonėms skirtos dozės.

7-11 metų amžiaus vaikams ir paaugliams
Pusė suaugusiems žmonėms skirtos dozės. 

12-17 metų amžiaus paaugliams	
Trys ketvirčiai suaugusiems žmonėms skirtos dozės. 

Ką daryti pavartojus per didelę PREDNISOLONE Polfa doze?
Pavartojus net labai didelę vaisto dozę, ūminio perdozavimo simptomų dažniausiai nepasireiškia. 
Jei ilgai vartojamos didelės PREDNISOLONE Polfa dozės, galimas toks poveikis: psichikos sutrikimas, riebalų kaupimasis audiniuose, skysčio susilaikymas organizme, kūno svorio didėjimas, plaukuotumo didėjimas, spuogai, odos dryžių atsiradimas, kraujo spaudimo padidėjimas, jautrumo infekcijai didėjimas, kaulų masės mažėjimas, opaligė.

Jei pavartojote didesnę PREDNISOLONE Polfa dozę negu rekomenduojama, kreipkitės į gydytoją.

Pamiršus pavartoti PREDNISOLONE Polfa
Jei dozę išgerti užmirštama, ją reikia išgerti vos tik prisiminus. Jei jau atėjo laikas gerti kitą dozę, pamirštos dozės gerti negalima. 

Negalima vartoti dvigubos dozės norint kompensuoti praleistą dozę.

Nustojus vartoti PREDNISOLONE Polfa 
Jei ilgalaikis vaisto vartojimas nutraukiamas staiga, gali atsirasti karščiavimas, raumenų ir sąnarių skausmas, silpnumas. Kaip nutraukti vaisto vartojimą, pasakys gydytojas.

Jeigu kiltų daugiau klausimų dėl šio vaisto vartojimo, kreipkitės į gydytoją.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Jei vaisto vartojama trumpai, šalutinis poveikis atsiranda retai.

Nežinomas (negali būti apskaičiuotas pagal turimus duomenis).

-Raumenų silpnumas, kitoks raumenų sutrikimas, raumenų masės mažėjimas, osteoporozė (kaulinio audinio masės mažėjimas), savaiminiai kaulų lūžimai, šlaunikaulio arba žastikaulio kaulinio audinio tirpimas. 

-Skrandžio arba žarnų opa, jos prakiurimas ir kraujavimas, storosios ir (ar) plonosios žarnos prakiurimas, kasos uždegimas, vidurių pūtimas, opinis stemplės uždegimas, virškinimo sutrikimas, apetito padidėjimas.

-Strijos, spuogai, eritema, alerginis odos uždegimas, dilgėlinė, patinimas, prakaitavimo sustiprėjimas, žaizdų gijimo susilpnėjimas, odos plonėjimas, smulkios kraujosruvos, eksudacija (skysčio sunkimasis iš odos).

-Slėgio kaukolės viduje didėjimas (pasireiškia galvos skausmas, sutrinka rega (matoma lyg per miglą arba daiktai dvejinasi), atsiranda traukulių, galvos sukimasis).

-Apetito pokyčiai, nervingumas, miego sutrikimai, depresija, euforija, sumišimas, psichozė, nuotaikų kaita, silpnaprotystė, psichinė priklausomybė. 

-Menstruacijų sutrikimas, erekcijos sutrikimas.

-Antinksčių ar hipofizės nepakankamumas, ypač pasireiškus stresui, pvz., ligos, traumos, operacijos atveju (galimi simptomai yra silpnumas, nuovargis, odos patamsėjimas), Kušingo sindromas, kurį sukelia per didelis antinksčių hormonų kiekis kraujyje (simptomai yra odos sausumas, didelis kraujospūdis ir kt.), plaukuotumo padidėjimas, slaptasis diabetas, poreikio insulinui bei cukraus kiekį kraujyje mažinantiems vaistams padidėjimas, cukraus toleravimo blogėjimas, vaikų augimo sutrikimas.

-Katarakta (lęšiuko drumstis), glaukoma (akispūdžio padidėjimas), išverstakumas.

-Padidėjęs azoto išsiskyrimas iš organizmo, didelis cukraus kiekis kraujyje, cukrus šlapime, natrio ir skysčių susilaikymas organizme, kalio kiekio organizme sumažėjimas, kraujo pašarmėjimas.

-Širdies nepakankamumas.

-Retas širdies ritmas.

-Trombų susidarymas, didelis kraujospūdis.

-Alerginė reakcija. 

-Svorio mažėjimas, bendrasis negalavimas, miego sutrikimas.

-Baltųjų kraujo ląstelių (kai kurių ar visų) kiekio padidėjimas, trombocitų kiekio padidėjimas arba sumažėjimas. 

-Cukraus kiekio kraujyje ir šlapime padidėjimas, kalcio ir riebalų kiekio kraujyje padidėjimas, antinksčių hormonų kiekio kraujyje sumažėjimas.

-Gali pakisti tyrimų, kurių metu naudojamos radioaktyviosios medžiagos, rezultatai.

- Sklerodermos sukelta inkstų krizė pacientams jau sergantiems skleroderma (autoimuninis sutrikimas). Sklerodermos sukelta inkstų krizė pasireiškia padidėjusiu kraujospūdžiu ir sumažėjusiu šlapimo išsiskyrimu.
 
-Miglotas matymas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti PREDNISOLONE Polfa 

Laikyti vaikams nepastebimoje ir nepasiekiamoje vietoje.
Laikyti ne aukštesnėje kaip 25 C temperatūroje. 
Laikyti gamintojo pakuotėje, kad vaistas būtų apsaugotas nuo šviesos ir drėgmės.
Ant buteliuko ir dėžutės po „ Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos. 

Vaistų negalima išpilti į kanalizaciją ar išmesti su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką. 


6.	Pakuotės turinys ir kita informacija 

PREDNISOLONE Polfa sudėtis
Veiklioji medžiaga yra prednizolonas. Jo vienoje tabletėje yra 5 mg. 
Pagalbinės medžiagos yra: laktozės monohidratas, bulvių krakmolas, želatina, magnio stearatas.

PREDNIZOLONE Polfa išvaizda ir kiekis pakuotėje
Tabletės yra baltos ar beveik baltos, apvalios, apibus plokščios, vienoje pusėje įspausta [image: ].
Buteliuke yra 30 tablečių arba
Kartono dėžutėje yra 20 tablečių, supakuotų į lizdinę plokštelę.

Registruotojas ir gamintojas
Adamed Pharma S.A.
Pieńków, ul. M. Adamkiewicza 6A
05-152 Czosnów
Lenkija

Jeigu apie šį vaistą norite sužinoti daugiau, kreipkitės į vietinį registruotojo atstovą.

Šis pakuotės lapelis paskutinį kartą peržiūrėtas 2021-06-18.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.     

